FI Euroopan unionin virallinen lehti C 183/13

Ilmoitus Amerikan yhdysvalloista peräisin olevien etanoliamiinien tuontiin sovellettavien polkumyynnin vastaisten toimenpiteiden voimassaolon päättymistä koskevan tarkastelun vireillepanosta

(2005/C 183/05)

Julkaistuaan ilmoituksen Amerikan yhdysvalloista, jäljempänä ’asianomainen maa’, peräisin olevien etanoliamiinien tuontiin sovellettavien polkumyynnin vastaisten toimenpiteiden voimassaolon lähestyvästä päättymisestä (1) komissio vastaanotti polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun neuvoston asetuksen (EY) N:o 384/96 (2), sellaisena kuin se on viimeksi muutettuna neuvoston asetuksella (EY) N:o 461/2004 (3), jäljempänä ’perusasetus’, 11 artiklan 2 kohdan mukaisen tarkastelupyynnön.

1. Tarkastelupyyntö

Pyynnön esitti 25. huhtikuuta 2005 European Chemical Industry Council (CEFIC), jäljempänä ’pyynnön esittäjä’, niiden tuottajien puolesta, joiden tuotanto muodostaa huomattavan osan eli tässä tapauksessa yli 75 prosenttia yhteisön koko etanoliamiinien tuotannosta.

2. Tuote

Tarkastelun kohteena ovat Amerikan yhdysvalloista peräisin olevat etanoliamiinit, jäljempänä ’tarkasteltavana oleva tuote’, jotka tällä hetkellä luokitellaan CN-koodeihin ex 2922 11 00 (Taric-koodi 2922110010), ex 2922 12 00 (Taric-koodi 2922120010) ja 2922 13 10. CN-koodit ovat ainoastaan ohjeellisia.

3. Voimassa olevat toimenpiteet

Tällä hetkellä voimassa olevia toimenpiteitä ovat lopulliset polkumyyntitullit, jotka otettiin käyttöön neuvoston asetuksella (EY) N:o 229/94 (4), asetus sellaisena kuin se on viimeksi muutettuna neuvoston asetuksella (EY) N:o 153/2003 (5).

4. Tarkastelun perusteet

Pyyntö perustuu siihen, että toimenpiteiden voimassaolon päättyminen johtaisi todennäköisesti polkumyynnin ja yhteisön tuotannonalalle aiheutuvan vahingon jatkumiseen tai toistumiseen.

Yhdysvaltojen osalta polkumyynnin jatkumista koskeva väite perustuu tarkasteltavana olevalle tuotteelle kotimarkkinahintojen perusteella määritetyn normaaliarvon ja tuotteen yhteisöön suuntautuneen viennin hintojen vertailuun.

Tällä perusteella laskettu polkumyyntimarginaali on huomattava.

Polkumyynnin toistumisen osalta väitetään lisäksi, että myös muihin kolmansiin maihin eli Norjaan ja Turkkiin suuntautuva vienti tapahtuu polkumyynnillä.

Pyynnön esittäjä väittää niin ikään, että vahingollinen polkumyynti oletettavasti lisääntyy. Tältä osin pyynnön esittäjä on toimittanut näyttöä siitä, että jos toimenpiteiden annetaan raueta, tarkasteltavana olevan tuotteen tuontimäärä luultavasti kasvaa, koska asianomaisessa maassa ja myös maailmanlaajuisesti on viime aikoina tehty tuotantokapasiteettia lisääviä investointeja.

Lisäksi väitetään, että tarkasteltavana olevan tuotteen tuonti todennäköisesti kasvaa EU:n ulkopuolisten perinteisten markkinoiden (eli Meksikon, Brasilian ja Aasian markkinoiden) kyllästymisen seurauksena. Kaikki tämä voi johtaa siihen, että muiden kolmansien maiden vienti suuntautuu uudella tavalla ja tuodaan yhteisöön.

Pyynnön esittäjä väittää myös, että vahingon poistuminen on lähinnä seurausta voimassa olevista toimenpiteistä ja että asianomaisesta maasta polkumyyntihintaan huomattavassa määrin tuleva tuonti johtaisi todennäköisesti yhteisön tuotannonalalle aiheutuvan vahingon toistumiseen, jos toimenpiteiden annetaan raueta.

5. Menettely

Neuvoa-antavaa komiteaa kuultuaan komissio on tullut siihen tulokseen, että on olemassa riittävä näyttö toimenpiteiden voimassaolon päättymistä koskevan tarkastelun vireille panemiseksi, mistä syystä se panee perusasetuksen 11 artiklan 2 kohdan nojalla vireille tarkastelun.

5.1 Menettely polkumyynnin ja vahingon todennäköisyyden määrittämiseksi

Tutkimuksessa ratkaistaan, johtaisiko toimenpiteiden voimassaolon päättyminen todennäköisesti polkumyynnin ja vahingon jatkumiseen tai toistumiseen.

a) Kyselylomakkeet

Saadakseen tutkimuksessa tarvitsemansa tiedot komissio lähettää kyselylomakkeen yhteisön tuotannonalalle ja yhteisön tuottajien järjestöille, Amerikan yhdysvalloissa toimiville viejille/tuottajille, viejien/tuottajien järjestöille, tuojille, pyynnössä mainituille tai tämän tarkastelun kohteena olevien toimenpiteiden käyttöönottoon johtaneessa tutkimuksessa yhteistyössä toimineille tuojien järjestöille sekä asianomaisen viejämaan viranomaisille.

Kaikkien osapuolten olisi joka tapauksessa otettava faksitse yhteyttä komissioon mitä pikimmin selvittääkseen, mainitaanko ne pyynnössä, ja tarvittaessa pyydettävä kyselylomake 6 kohdan a alakohdassa asetetussa määräajassa, koska 6 kohdan b alakohdassa asetettua määräaikaa sovelletaan kaikkiin asianomaisiin osapuoliin.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan kyselyä täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle 6 kohdan b alakohdassa asetetussa määräajassa.

Komissio voi lisäksi kuulla asianomaisia osapuolia, jos ne sitä pyytävät ja osoittavat, että niiden kuulemiseen on olemassa erityisiä syitä. Tämä pyyntö on esitettävä 6 kohdan c alakohdassa asetetussa määräajassa.

5.2 Yhteisön edun arviointimenettely

Jos polkumyynnin ja vahingon jatkuminen tai toistuminen osoittautuu todennäköiseksi, määritetään perusasetuksen 21 artiklan mukaisesti se, olisiko polkumyynnin vastaiset toimenpiteet yhteisön edun nimissä pidettävä voimassa vai kumottava. Tämän vuoksi yhteisön tuotannonala, tuojat, niitä edustavat järjestöt, käyttäjien edustajat sekä kuluttajia edustavat järjestöt voivat 6 kohdan b alakohdassa asetetussa määräajassa ilmoittautua ja toimittaa tietoja komissiolle, jos ne voivat osoittaa, että niiden toiminnan ja tarkasteltavana olevan tuotteen välillä on objektiivisesti havaittava yhteys. Osapuolet, jotka ovat toimineet edellisen virkkeen ohjeiden mukaisesti, voivat 6 kohdan c alakohdassa asetetussa määräajassa pyytää kuulemista ja esittää erityiset syyt sille, miksi niitä olisi kuultava. Olisi huomattava, että perusasetuksen 21 artiklan nojalla toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

6. Määräajat

a) Kyselylomakkeen tai muiden vaatimusta koskevien lomakkeiden pyytäminen

Sellaisten asianomaisten osapuolten, jotka eivät toimineet yhteistyössä tämän tarkastelun kohteena olevien toimenpiteiden käyttöönottoon johtaneessa tutkimuksessa, olisi pyydettävä kyselylomake mahdollisimman pian ja viimeistään 15 päivän kuluttua tämän ilmoituksen julkaisemisesta Euroopan unionin virallisessa lehdessä.

b) Osapuolten ilmoittautuminen sekä täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava täytetty kyselylomake tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyllisten oikeuksien käyttö edellyttää osapuolen ilmoittautumista edellä mainitussa määräajassa.

c) Osapuolten kuuleminen

Asianomaiset osapuolet voivat myös saman 40 päivän määräajan kuluessa pyytää tulla komission kuulemiksi.

7. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero sekä faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Limited (6)”, ja niihin on liitettävä perusasetuksen 19 artiklan 2 kohdan mukaisesti ei-luottamuksellinen yhteenveto, joka varustetaan merkinnällä ”FOR INSPECTION BY INTERESTED PARTIES” (asianomaisten tarkasteltavaksi).

Komission osoite:

European Commission Directorate General for Trade Directorate B Office: J-79 5/16 B-1049 Brussels Faksi (32-2) 295 65 05

8. Kieltäytyminen yhteistyöstä

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. Jos asianomainen osapuoli ei toimi tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella perusasetuksen 18 artiklan mukaisesti, lopputulos voi olla kyseiselle osapuolelle epäedullisempi kuin siinä tapauksessa, että se olisi toiminut yhteistyössä.

9. Tutkimuksen aikataulu

Tutkimus saatetaan päätökseen perusasetuksen 11 artiklan 5 kohdan mukaisesti 15 kuukauden kuluessa tämän ilmoituksen julkaisemisesta Euroopan unionin virallisessa lehdessä.

(1) EUVL C 276, 11.11.2004, s. 2.

(2) EYVL L 56, 6.3.1996, s. 1.

(3) EUVL L 77, 13.3.2004, s. 12.

(4) EYVL L 28, 2.2.1994, s. 40.

(5) EYVL L 25, 31.1.2003, s. 23.

(6) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin, neuvoston ja komission asiakirjojen saamisesta yleisön tutustuttavaksi annetun Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti. Se on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellinen asiakirja.